රුසියානු_ඉතිහාසය
රුසියාවේ වියවුල්
බටහිර ඉතිහාසඥයන්ට ශතවර්ශ ගනනාවකට සෑහෙන ඕපා දූපා ඉතිරි කරමින් ‘ඝෝර ඉවාන්’ 1584 දී පරලොව ගියේ ක්රෙම්ලිනයේ කිරුල ඔතෑනි ගති පැවතුම් වලින් හෙබි තම බාල පුතා වූ විසිතුන් වියැති ෆියදෝර්ට හිමි කොට දෙමිනි. ඔහුගේ විනෝදාංශය වූයේ පල්ලියේ සීනුව නාද කිරීමයි. දිනපතා දහවල් පූජාවට පෙර ක්රෙනම්ලිනයේ සීනුව හඬවන ලද්දේ සාර්තුමා විසිින් බව කියති. දැහැමි රජෙකු පහල වීයැයි මොස්කොව් වැසියන් ප්රීති වුවද, ඉතිහාසය තුල ෆියදෝර් වර්ගීකරණය වන්නේ පැහැදිලි පිළිවෙතක් නොතිබූ නෝන්ජලයෙකු ලෙස වන අතර රාජ්ය පාලන කටයුතු කරන ලද්දේ ඔහුගේ බිරිඳ සහෝදරයා වූද, ඝෝර ඉවාන් ගෙ විශ්වාසදායක ඇමැත්තා වූද බෝයට් වරයෙකු ලෙස උසස් කරනු ලැබ සිටි බොරිස් ගුඩෙනොව් විසිනි. තම අනාගතය දැන් මුළුමනින්ම රඳා පවතින්නේ බාල සොයුරිය ඉරීනාගේ කසාදය මත බව බොරිස් දැන සිටියේය. හතලිස් එක් වන වියේදී ෆියදෝර් මියගියේ කිරුලට උරුමක්කාරයෙකු ඉතිරි කොට නොවේ. ඔහුට දරුවෝ නුවූ අතර ක්රෙම්ලිනය තාවකාලිකව අරාජික විය. කිරුල භාරගෙන රටට නායකත්වය දෙන මෙන් ජාතික එසෙම්බ්ලියද, බිෂොප් තුමාද ගුඩෙනොව් ගෙන් ඉල්ලා සිටියහ. ඉබ්බා දියේ දමනවිට ඇන්නෑවේ කී පරිද්දෙන් ගුඩෙනොව් ද කැමති විය. මධ්යතන රුසියාවේ බුද්ධිමය ප්රබෝධය ගැන ඉමහත් සැලකිලි මත් වූ බොරිස් සාර් තැන යුරෝපීය ගුරුවරුන් ගෙන්වා ගැනීමට මෙන්ම රුසියානු සිසුන් එතෙරෙ යැවීමටද කටයුතු කලේය. ඇලෙක්සැන්ඩර් පුෂ්කින් ගේ සාහිත්ය කෘති තුල ඔහුගේ පාලන සමයේ සමාජිය පසුබිම මැනෙවින් විස්තර කොට ඇත. ඝෝර ඉවාන් පල්ලියේ අනුමතියෙන් තොරව කර ගත් අවසන් විවාහයේ පුතා වූ පහලොස් වරකට වසරකට පෙර මිය ගිය බවට සැලකුන දිමිත්රි කුමාරයා පෝලන්තයේද සහාය ඇතිව හමුදාවක් සංවිධානය කොට මොස්කොව් බලා ගමන් කරන බවට ලද දූසමාන ආරංචියකින් ක්රෙම්ලිනය කැලඹුනේ මේ අතරය. රුසියාව කණිෂ්ඨ සහකරුවකු ලෙස තම පොදුරාජ්ය‍ මණ්ඩලයට ඇතුලත් කොටගැනීම පෝලන්තයේ සිහිනය දුටුවාය. කුර්ක්ස් හි එම හමුදාව පරාජය කල බොරිස් කියා සිටියේ දිමිත්‍රි පෝලන්තය විසින් වෙස්ගැන්වූ ව්යාජ චරිතයක් බවයි. එපඅන්ක් නොව තමාට විරුද්ධ යැයි හැඟුන සියළු දෙනාට ඔහු කෑර ලෙස දඬුවම් කලේය. නොබෝ දිනකින් ඔහු මියගියේ උරුමක්කරයා ලෙස තම දහසය හැවිරිදි පුත් දෙවන ෆියදෝර් නම් කරමිනි. එහෙත් එය පිළිනොගත් පෝලන්ත හිතවාදී බෝයර් වරු ෆියදෝර් හා ඔහුගේ මව කෙර්ම්ලිනයේ කාමරයක් තුල ගෙල සිරකොට මරා දැමූහ. 1605 ජුනි 20 දා ජයග්රාහී ලෙස මොස්කොව් නුවරට ඇතුළු වූ ව්යාජ දිමිත්රි ට නව සාර් ලෙස ක්රෙම්ලිනයෙදී ඔටුනු පලඳවන ලදී. දිමිත්රි ලෙස පෙනී සිටියේ සැබවින්ම ඝෝර ඉවාන්ගේ බාල පුතා නොවන බවට සැක ඇති කෙරුන ප්රබලතම සාක්ෂිය නම් ඔහු හා පෝලන්ත අතරවූ අසමාන්ය මිතු දමයි. මේ සමඟ පෝල් වරු රුසියානු භූමිය තැනින් තැනින ඈඳා ගැනීමත්, ක්රෙම්ලිනය බෝල්ටික් වාසී විදේශිකයන්ගෙන් පිරී යාමත් නිසා බෝයර් වරු මෙන්ම මහ ජනයාද ඔහු කෙරේ උරණ වූහ. බෝල්ටික් දේශපාලනයේ තම පරම සතුරා වූ පෝලන්ත-ලිතුවේනියානු පොදුරාජ්ය මණඩලය [Polish-Lithuanian Commonwealth] විසින් දිමිත්රි බළල් අතක් ලෙස හසුරුවන බව බොහෝ දෙනාට වැටහිණ. එහෙත් ව්‍යාජ සාර් ගේ ඉරණම විසඳන ලද්දේ පෝලන්ත ජාතික කතෝලික තරුණියක් සමඟ ඔහු කරගත් විවාහයයි. ඈ ක්රේම්ලින් සම්ප්රාදායන්ට අනුගත නොවූවාය. විවාහයට දස දිනකට පසු දිමිත්රි ඝාතනය කරන ලදී. ඔහුගේ සිරුර දවා එහි අළු යොදා තැනූ කාලතුවක්කු උණ්ඩයෙන් පෝලන්තය දෙසට වෙඩි තැබූ බව කියති. අනතුරුව හතරවන වැසිලි ලෙස ක්රේම්ලිනයේ කිරුලු පැලඳියේ පෝලන්ත විරෝධී බෝයර් වරයෙකි. එහෙත් මොස්කොව් වැසියන් හෝ ප්රෝභූ පැලැන්තිය තුල ඔහුට නිසි පිළිගැනීමක් තිබුනේ නැත. මේ අතර ක්රෙම්ලිනයේ දේශපාලන වියවුල තම වාසියට යොදාගත් පෝල් වරු රුසියාව ආක්රමණය කලහ. නිසි සංවිධානයක් හෝ නායකත්වයක් නොවීම හේතුවෙන් රුසියානු බල ඇණි වලට පසු බැසීමට සිදුවිය. එසේවුවද ස්මෝලෙන්ස්ක්හි බොරිස් ගුඩෙනොව් බලකොටුවේ සටන සුවිශේෂී වූයේ පරාජිත ස්ලාව් සෙබළු 3000 ක් විසින් පෙන්නුම් කල ධෛර්යය නිසාය. සතුරාට යටත් වීම ප්රතික්ෂෙප කල ඔවුහු වෙඩිබෙහෙත් ගබඩාව තුලට වැදී එය පුපුරුවාගෙන මිය ගියහ. මෙය අනාගත රුසියානු හමුදාවේ පරිණාමන අවස්ථාවක් වැන්න. 1610 දී පෝලන්ත හමුදා මොස්කොව් නුවර අත්පත් කොටගත්තේ හුදෙක්ම පෝලන්ත හිතවාදී බෝයර් වරුන් ගේ සහාය හේතුවෙනි. බලයෙන් පහකෙරුන හතරවන වැසිලි හිස මුඩුකොට තාපසාරාමයකට යැවුන අතර ජුලි 27 දා ක්රෙරම්ලිනයේ මුරකුටි තුල පෝලන්ත සෙබළු රාජකාරි කරනු දක්නා ලදී. පෝලන්තයේ හතරවන ව්ලැඩිස්ලාව් රජුද ක්රෙම්ලිනයේ කිරුලටට දැක්වූයේ ඉමහත් කෑදර කමකි. තම රට පෝලන්තකරණය හා කතෝලික කරණය වීම නිසා කෝප වූ මොස්කොව් වැසියන් කැරලි ගැසීමට වූ අතර දිමිත්රි පොෂාර්ස්කි කුමාරයා යටතේ සංවිධානය වූ සෙබළු පෝලන්ත ගැරිසනය වැටලූහ. එකොලොස් මසක වැටලීම තුල පෝලන්ත සෙබළු මුලින්ම සුරතල් සතුන්ද, අනතුරුව කෘමීන් හා තණකොලද, අවසානයේ ඔවුනොවුන්ද ආහාරයට ගත් බව ඉතිහාසය කියයි. 1612 සීත සමයේදී තවදුරටත් ප්රහාරය උහුලාගත නුහුන මොස්කොව්හි පෝලන්ත බලැණිය රුසියානුවන්ට යටත් වුවද, අල්ලාගත් සෙසු දේශසීමා භූමි ප්රදේශ වලින් ඔවුන් ඉවත් වූයේ නැත. මේ වන විට භූමිය අතින් යුරෝපයේ විශාලතම රට වූයේ පෝලන්ත-ලිතුවේනියානු පොදුරාජ්යත මණ්ඩලයයි.